«Missa verde»
MUSICA CONTEMPORANA : 
In experiment musical-litterar avantgardistic-cultic per chor ed orchester.

Da Peider Andri Parli (anr)

En la religiun datti per mai frasas grondiusas che cuntegnan vardads profundas sper frasas vidas ed unicamain retoricas. E quai m'occupa», quinta Fortunat Frölich, musicist, chantadur e cumponist grischun che lavura actualmain vi da si'emprima messa ch'el ha numnà «Missa verde». «Quai però ma disturbava gia sco solist d'oratoris. Sco chantadur hai jau adina puspè pruvà da dar vita e furma a las frasas che jau hai chantà. Tar tschertas frasas è quai ì fitg bain, autras frasas però sa dustavan cunter interpretaziun. Ellas eran per mai strusch da chantar e anc main d'articular perquai ch'ellas n'èn - silmain per mai - betg pli gistas e vardaivlas.» Ord quest malesser religius persunal ha Fortunat Frölich tschertgà in'atgna via tar la religiun, in access spontan cun agid da la musica e da novas formulaziuns. Cumenzà ha el cun il studi da l'istorgia da la religiun, ma badà bain spert che quella via na til maina vinavant. Datas istoricas n'eran betg la dretga resposta a sias dumondas. Ed uschia s'è el decidì per la via persunala ed intuitiva, (ina via ch'el ha emprendì ad enconuscher durant ses studis en diversas baselgias da l'anteriura Republica democratica tudestga a Lipsia) d'avair il curaschi da tschertgar quellas respostas cun atgnas reflexiuns religiusas en ses intern ed en si'orma e da deliberar la tematica da la religiun ord ses dischinteress e sia fixaziun tradiziunala. Ed ord quell'occupaziun intensiva cun la religiun è naschida l'idea da dar vusch a sias reflexiuns religiusas en furma d'in'ovra per chor ed orchester. Per pudair realisar quel project uschè difficil e persunal sco la «Missa verde» ha tschertgà Fortunat Frölich in autur per il text e til ha chattà en il poet bernais Beat Brechbühl. E gia che la filosofia da basa da la «Missa verde» correspundeva a la tenuta religiusa averta da Beat Brechbühl ha quel acceptà quell'offerta. Ensemen han els prendì ils titels dal text usità d'ina messa Kyrie, Dies irae, Gloria, Credo e Sanctus ed han formulà da nov ed ord ina perspectiva persunala il cuntegn. Durant lungas fasas ha mintgin lavurà per sai sez, Fortunat Frölich vid la realisaziun musicala, Beat Brechbühl vid il text. «Fitg interessant era da vzair nua e quant gronda ch'era la congruenza da la musica e dal text, ma era la congenialitad da Beat Brechbühl e da mai. Savens essan nus ids en la medema direcziun, senza savair in da l'auter», formulescha Fortunat Frölich ses smirvegl. «Ord questa collavuraziun buna e fritgaivla è naschida ina messa , quai vul dir giuvna e frestga ma era senza experientschas, deliberada d'in corset religius, però cun in cuntegn cler ed ina atmosfera umana. La è però era verda sco la speranza.»

FATGS PERSUNALS

«Experimentar cun cuntrasts»
Fortunat Frölich è naschì dal 1954 a Cuira. Suenter la matura ha el studegià violoncello e chant al conservatori da Turitg, da Napoli e da Lipsia. Dapi ils onns 90 sa deditgescha el oravant tut a la cumposiziun. Sias cumposiziuns na sa sentan obligadas ad in stil definì u ad ina scola specifica. Savens cuntegnan sias ovras ina confruntaziun da cuntrasts sco p.ex. ses concert per freejazz-saxofon improvisond ed orchester «Letter to Art Pepper» u ses project d'inscunter intercultural «Leh ya dschare». Fortunat Frölich è marida e bap d'ina figlia e sta oz a Trin Digg. 
IL PLED DAL MAIS

Viagra - in nov pled rumantsch?
Crear nums n'è adina uschè simpel. Cunzunt tar medicaments. Per il nov med per rinforzar la potenza virila ha il producent american tschernì il pled «Viagra». Per blers da la Bassa però ha quest pled dal tuttafatg fictiv in tun fitg rumantsch. Ed uschia ha quel gia remplazzà qua u là l'«Allegra». Damai datti ussa in nov salid per quels da la Bassa che crain da savair in zic rumantsch: «Viagra, wie geht's, wie steht's». E la resposta fuss forsa: «Do you speak Orange u romänsch?»